សុន្ទរកថាបើក

ក្នុងពិធីបើកកិច្ចប្រជុំពិគ្រោះយោបល់លើកទី២ កម្រឹតថ្នាក់ដឹកនាំបច្ចេកទេស នៃប្រទេសបញ្ជូនទាំងបី កម្ពុជា ឡាវ មីយ៉ាន់មា (CLM)

ស្តីពី

តួនាទីប្រទេសបញ្ជូនដើម្បីពង្រឹងកិច្ចការពារពលករទេសន្តរប្រវេសន៍

របស់ សម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ ប្រធាន គណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស

ឯកឧត្តម ឧត្តមសេនីយ៍ឯក អោង ធូ (Aung Thu) អនុរដ្ឋមន្រ្តី ក្រសួងមហាផ្ទៃ និងគណៈប្រតិភូ សហភាពមីយ៉ាន់ម៉ា

លោក វរៈសេនីយ៍ឯក បណ្ឌិត ផេងសាវ៉ាញ់ ធីផាវង្សសៃ អគ្គស្នងការរង នៃអគ្គស្នងការដ្ឋាននគរបាល ប្រធានលេខាធិការដ្ឋានគណៈកម្មាធិការជាតិប្រឆាំងការជួញដូរមនុស្ស ក្រសួងសន្តិសុខសាធារណៈ និងគណៈប្រតិភូ នៃសាធារណរដ្ឋប្រជាមានិតឡាវ

លោកជំទាវ ជូ​ ប៊ុនអេង រដ្ឋលេខាធិការក្រសួងមហាផ្ទៃ និងជាអនុប្រធានអចិន្ត្រៃយ៍ គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស និងគណៈប្រតិភូ នៃព្រះរាជាណាចក្រកម្ពុជា

ឯកឧត្តម លោកជំទាវ ជាឯកអគ្គរដ្ឋទូត នៃសហភាពមីយ៉ាន់ម៉ា និងសាធារណរដ្ឋប្រជាមានិតឡាវ ប្រចាំនៅកម្ពុជា

ឯកឧត្តមរដ្ឋមន្រ្តី រដ្ឋលេខាធិការ ឯកឧត្តមនាយឧត្តសេនីយ៍អគ្គស្នងការ ឯកឧត្តមលោកជំទាវ អគ្គនាយក អគ្គនាយករង អភិបាល អភិបាលរងខេត្ត និង ភ្ញៀវកិត្តិយសជាតិ និងអន្តរជាតិ ជាទីគោរពរាប់អាន

ជាបថម ខ្ញុំសូមថ្លែងអំណរគុណ ចំពោះការអញ្ជើញចូលរួមរបស់គណៈប្រតិភូទាំងបីប្រទេស គឺកម្ពុជា ឡាវ និងភូមា និងភ្ញៀវជាតិអន្តរជាតិទាំងអស់ ក្នុងកិច្ចប្រជុំពិគ្រោះយោបល់មន្រ្តីជាន់ខ្ពស់ ថ្នាក់បច្ចេកទេស ស្តីពី «តួនាទីប្រទេសបញ្ជូន ក្នុងការការពារពលករទេសន្តរប្រវេសន៍» ដែលកំពុងតែប្រារព្វធ្វើឡើង នាទីក្រុងសៀមរាបអង្គរ ខេត្តសៀមរាប នៃព្រះរាជាណាចក្រកម្ពុជា ។

ដូចលោកជំទាវ ឯកឧត្តម លោក លោកស្រី បានជ្រាបរួចមកហើយថា ប្រទេសយើងទាំងបី ជាប្រទេសជិតខាងគ្នា មានវប្បធម៌ប្រហាក់ប្រហែលគ្នា មានព្រំដែនជាប់ជាមួយប្រទេសថៃដូចគ្នា ហើយប្រជាពលរដ្ឋយើង ក៏បាន និងកំពុងតែនាំគ្នាទៅធ្វើការក្នុងប្រទេសថៃ ទាំងស្របច្បាប់ និងមិនស្របច្បាប់យ៉ាងច្រើនកុះករ ។ មួយចំនួន បាន និងកំពុងប្រឈមនឹងបញ្ហាជាច្រើន ក្នុងដំណើរការទេសន្តរប្រវេសន៍ តាំងពីចាកចេញ នៅកន្លែងធ្វើការ រហូតដល់ពេលត្រឡប់មកវិញ ។ យើងទទួលស្គាល់ថា ការធ្វើទេសន្តរប្រវេសន៍ គឺជាសិទ្ធិពលរដ្ឋ ក្នុងការជ្រើសរើសការងារ មុខរបរ និងទីកន្លែងរស់នៅ តែយើងក៏ត្រូវគិតអំពីសិទ្ធិ ផលប្រយោជន៍ និងសេចក្តីថ្លៃថ្នូរក្នុងនាមជាមនុស្សរបស់ពលករ ការគ្រប់គ្រង និងកិច្ចការពារពលរដ្ឋរបស់យើង ក្នុងនាមជាប្រទេសដែលមានអធិបតេយ្យភាព និងទំនាក់ទំនងល្អរវាងប្រទេសជិតខាង និងរវាងប្រទេសបញ្ជូន និងប្រទេសទទួលផងដែរ ។

ទាំងនេះ គឺជាតួនាទីរបស់ប្រទេសយើងទាំងបី ដែលជាប្រទេសបញ្ជូន ដែលចាំបាច់ត្រូវរួមសហការគ្នាក្នុងការដោះស្រាយបញ្ហារួម ។

ប្រទេសនីមួយៗ មានរបៀបគ្រប់គ្រង បទដ្ឋាន និងនីតិវិធីក្នុងការអនុវត្តដោយ ឡែកៗពីគ្នា​ ហើយក៏មានទាំងចំណុចល្អ ទាំងចំណុចខ្វះខាត ។ ហេតុនេះ ការពិភាក្សា ដើម្បីរិះរកស្តង់ដាអនុវត្តមួយ ដែលសមស្របសម្រាប់ប្រទេសទាំងបី គឺជាការចាំបាច់សម្រាប់ការលើកកម្ពស់សុវត្ថិភាព និងផលប្រយោជន៍ពលករ ក៏ដូចជាកាត់បន្ថយភាពរងគ្រោះក្នុងអំឡុងពេលនៃទេសន្តរប្រវេសន៍ និងផលប៉ះពាល់អវិជ្ជមានចំពោះពលករ គ្រួសារ និងសង្គមជាតិយើង ។

ម្យ៉ាងទៀត ពលករមាន​តួនាទីនៃការអភិវឌ្ឍសេដ្ឋកិច្ច ហើយការបង្កើនប្រសិទ្ធភាព​នៃ​​អភិបាល​កិច្ច​ទេសន្តរប្រវេសន៍ការងារ​​ ត្រូវ​បានកំណត់យ៉ាង​ច្បាស់ថា ជាអាទិភាព​មួយ​របស់​រដ្ឋ​ជា​សមាជិក​អាស៊ាន ទើបមានកិច្ចព្រមព្រៀងជា​ឯកច្ឆន្ទរបស់អាស៊ាន​ ស្ដីពី​ការការពារ​ និងការលើកកម្ពស់​សិទ្ធិពលករ​ទេសន្តរប្រវេសន៍ត្រូវ​បានអនុម័ត​ ក្នុងខែ​ វិច្ឆិកា ឆ្នាំ ២០១៧ ដោយ​រដ្ឋជាសមាជិកអាស៊ាន។ កិច្ចព្រមព្រៀងនេះ កំណត់យ៉ាងច្បាស់ពីកាតព្វកិច្ច​របស់រដ្ឋ​បញ្ចូនពលករ និងរដ្ឋ​ទទួល​ពលករ (​ក្នុងជំពូក​ទី ៥ និង​ជំពូកទី ៦) ដោយរដ្ឋសមាជិក ត្រូវ​បំពេញកាតព្វកិច្ច​គោរព និងការពារ​សិទ្ធិពលករទេសន្តរប្រវេសន៍។ ទោះជាយ៉ាងណាក៏ដោយ បច្ចុប្បន្ននេះ សហគមន៍សេដ្ឋកិច្ចអាស៊ាន​ពុំបានបញ្ចូល​ខ្លឹមសារ​ស្ដីពីការផ្លាស់ទីពលករគ្មានជំនាញ ពលករដែលមាន​ជំនាញទាប និង​ពលករ​ដែលមាន​ជំនាញមធ្យម​ ក្នុងការឆ្លងព្រំដែនរបស់ប្រទេស​នីមួយៗនោះឡើយ។ ដើម្បីសម្រេច​ឱ្យបាននូវ​សមធម៌ បរិយាបន្ន និង​ស្ថិរភាព​នៃ​កំណើនអាស៊ាន ចាំបាច់ត្រូវ​មានយន្តការ ដែលឆ្លើយតបចំពោះលំហូរទេសន្តរប្រវេសន៍ទាំងនេះ។ នេះក៏ជាហេតុផលចាំបាច់មួយ ដែលក្នុងតួនាទីជាប្រទេសបញ្ជូន ត្រូវពិភាក្សាគ្នា ដើម្បីរិះរកគំនិតផ្តួចផ្តើមសមស្រប សម្រាប់ដំណោះស្រាយទាំងនេះផងដែរ ។ លើសពីនេះទៅទៀត «កតិកាសញ្ញាពិភពលោក ស្តីពីទេសន្តរប្រវេសន៍ដោយសុវត្ថិភាព រៀបរយ និងស្របច្បាប់» ​ដែលបានអនុម័តនៅប្រទេសម៉ារ៉ុក កាលពីខែធ្នូឆ្នាំ២០១៨ កន្លងទៅ ក៏ជាឧបករណ៍សំខាន់មួយ ដែលប្រទេសទាំងអស់ជាសមាជិក ចាំបាច់ត្រូវជម្រុញអនុវត្ត ដើម្បីការពារពលករទេសន្តរប្រវេសន៍ ពីរាល់ទម្រង់ នៃការជួញដូរ និងកេងប្រវ័ញ្ច នៅគ្រប់តំណាក់កាលនៃការធ្វើទេសន្តរប្រវេសន៍ ផងដែរ ។

មានកិច្ចការជាច្រើនដែលត្រូវធ្វើតាមប្រទេសរៀងៗខ្លួន តែក៏មានកិច្ចការខ្លះដែលទាមទារឲ្យមានកិច្ចសហការជាមួយគ្នា ដើម្បីផ្លាស់ប្តូរយោបល់ បទពិសោធន៍ សម្រាប់ការដោះស្រាយបញ្ហារួម និងមានចំណុចសេសសល់មួយចំនួនទៀត ដែលត្រូវលើកយកទៅពិភាក្សាជាមួយភាគីថៃ ដែលជាប្រទេសគោលដៅ ដើម្បីមានវិធានការរួមគ្នា រវាងប្រទេសបញ្ជូន និងប្រទេសទទួល ក្នុងកិច្ចការពារ សិទ្ធិមនុស្ស សិទ្ធិពលករ និងការបែងចែកផលប្រយោជន៍រវាងពលករ និងនិយោជិក និងការចែករំលែក​ការទទួលខុសត្រូវរវាងប្រទេសបញ្ជូន និងប្រទេសទទួល ដើម្បីលើកកម្ពស់ទេសន្តរប្រវេសន៍ដោយសុវត្ថិភាព រៀបរយ និងស្របច្បាប់ (Safe, Orderly and Regular Migration) ។

កិច្ចពិភាក្សាពិគ្រោះយោបល់កម្រឹតបច្ចេកទេសថ្នាក់មន្រ្តីជាន់ខ្ពស់ «ស្តីពីតួនាទីប្រទេសបញ្ជូន ក្នុងកិច្ចការពារពលករទេសន្តរប្រវេសន៍» នេះ គឺជាការផ្តួចផ្តើមដ៏មានសារសំខាន់ ហើយក៏ជាការបំពេញករណីយកិច្ច របស់យើងដែលជាប្រទេសសមាជិកក្នុងតំបន់ និងក្នុងពិភពលោក ក្នុងការពង្រឹងកិច្ចសហការស្វែងរកគន្លឹះដោះស្រាយរួមគ្នារវាងប្រទេសដែលមានស្ថានភាពប្រហាក់ប្រហែលគ្នា ហើយក៏ជាការបង្ហាញអំពីឆន្ទៈនយោបាយ និងការប្តេជ្ញាចិត្ត ក្នុងកិច្ចការពារសិទ្ធិ និងផលប្រយោជន៍ពលករពីភាពរងគ្រោះ និងជនរងគ្រោះ គ្រប់ភេទ គ្រប់វ័យ ក្នុងអំឡុងពេលទេសន្តរប្រវេសន៍ ជាពិសេស ពីអំពើជួញដូរមនុស្ស និងការកេងប្រវ័ញ្ចគ្រប់រូបភាព ដែលនឹងផ្តល់ផលប្រយោជន៍ប្រកប​ដោយសមធម៌សម្រាប់ភាគីទាំងសងខាង គឺនិយោជក និងនិយោជិត និងរវាងប្រទេសបញ្ជូន និងប្រទេសទទួល។

ជាថ្មីម្តងទៀត ក្នុងនាមរាជរដ្ឋាភិបាលកម្ពុជា និងក្នុងនាមគណៈកម្មាធិការជាតិប្រឆាំងការជួញដូរមនុស្ស​ ខ្ញុំសង្ឃឹមថា កិច្ចពិភាក្សានេះ នឹងទទួលបានលទ្ធផលជាផ្លែផ្កា ដែលប្រតិភូនីមួយៗ នឹងអាចនាំយកលទ្ធផលនៃកិច្ចពិភាក្សា ទៅដាក់ជូនថ្នាក់ដឹកនាំរដ្ឋាភិបាល ដើម្បីធ្វើការសម្រេចចិត្ត ក្នុងការធ្វើឲ្យក្លាយជាសកម្មភាពជាក់ស្តែង ក្នុងការគ្រប់គ្រងទេសន្តរប្រវេសន៍ និងកិច្ចការពារប្រជាពលរដ្ឋពីភាពរងគ្រោះដោយអំពើជួញដូរមនុស្ស និងការកេងប្រវ័ញ្ចគ្រប់រូបភាព និងឈានទៅការជួបគ្នារវាងថ្នាក់ដឹកនាំប្រទេសទាំងបី ដើម្បីសម្រេចលើសេចក្តីថ្លែងការណ៍រួម ដំណោះស្រាយរួម នៅពេលអនាគតដ៏ខ្លីខាងមុខ និងអាចដាក់ស្នើការពិភាក្សា ជាមួយភាគីថៃ ដើម្បីរួមសហការគ្នា ដោះស្រាយបញ្ហាពលករឲ្យបានរលូន និងមានប្រសិទ្ធភាព ។​

ខ្ញុំសូមបួងសួងដល់គុណព្រះរតនត្រ័យ បារមី វត្ថុសក្តិសិទ្ធ នៃទឹកដីមហានគរកម្ពុជា ជួយបីបាច់ថែរក្សា លោកជំទាវ ឯកឧត្តម លោក​ លោកស្រី ទទួលបាននូវពុទ្ធពរទាំងបួនប្រការ គឺអាយុ វណ្ណៈ សុខៈ ពលៈ កុំបីឃ្លៀងឃ្លាតឡើយ និងសូមឲ្យការស្នាក់នៅ របស់ឯកឧត្តមលោកជំទាវ លោក លោកស្រី នៅក្នុងដែនដីកម្ពុជា អច្ឆរិយៈនេះ នាំមកនូវសុវត្ថិភាព និងភាពសប្បាយរីករាយកុំបីខាន ។

ខ្ញុំសូមប្រកាសបើកកម្មវិធី «ប្រជុំពិភាក្សាពិគ្រោះយោបល់ ថ្នាក់មន្រ្តីជាន់ខ្ពស់ កម្រឹតបច្ចេក​ទេស នៃប្រទេសទាំងបី កម្ពុជា ឡាវ ភូមា ស្តីពី តួនាទីប្រទេសបញ្ជូន ក្នុងការពង្រឹងកិច្ចការពារពលករទេសន្តរប្រវេសន៍ ពីអំពើជួញដូរមនុស្ស និងការកេងប្រវ័ញ្ចគ្រប់រូបភាព» ចាប់ពីពេលនេះតទៅ!

សូមអរគុណ

គណៈប្រតិភូ៖

Myanmar:

1. Major General Aung Thu, Deputy Minister, Ministry of Home Affairs
2. Pol. Brig, General Myint Htoo, Chief of Anti-Human Trafficking Taskforce, Myanmar Police Force
3. Mr. Kway Thu Nyein, Director, Ministry of Foreign Affairs
4. Pol. Col. Kyaw Zaya, Myamar Police Force
5. Ms. Aye Aye Moe, Director, Ministry of Labor, Immigration and Population

Lao PDR:

1. Pol. Col. Dr. Phengsavanh THIPPHAVONGSAY Deputy Director General of General Police Department, Head of Secretarial to The Nation Committee on Anti Trafficking in Persons, Ministry of Public Security.
2. Mrs Bounlue Chanthaphomma Head of Counselling The Counselling and Protection Center for Women and Children
3. Ms. Viengvone KITTIVONG Deputy Director of Treaties and Law Department Ministry of Foreign Affairs.
4. Pol. Lt. Col Kikeo Chanthalangsy Deputy Director of Anti Human Trafficking Department, Ministry of Public Security.
5. Mr. Phoutthapho AITTHIPHON Technical Officer of Employment Promotion Division, Department of Skill Development and Employment.